ลงทุนผ่านเว็บไซต์สวยงาม... อาจเป็นเพียงภาพลวงตา
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

...จารุพรรณ อินทรรุ่ง
ช่วงนี้ ก.ล.ต.ได้รับเรื่องร้องเรียน ชี้เบาะแสจากผู้ที่ถูกหลอกลวงให้ไปลงทุนในสัญญาซื้อขายล่วงหน้า ที่อ้างอิงทองคำหรือน้ำมันดิบผ่านเว็บไซต์ที่ไม่ถูกกฎหมายมากขึ้นเรื่อยๆ วันนี้ ดิฉันจึงอยากพาท่านผู้อ่านไปรู้จักกับกลโกงรูปแบบนี้กัน เพื่อให้ได้รู้เท่าทันและสามารถป้องกันตนเองให้รอดพ้นจากการหลอกลวงประเภทนี้ค่ะ 
เหล้าเก่าในขวดใหม่
รูปแบบการหลอกลวงให้ลงทุนในสินค้าประเภททองคำหรือน้ำมันโดย “บริษัทที่ไม่ได้รับอนุญาต” ให้ประกอบธุรกิจหลักทรัพย์หรือสัญญาซื้อขายล่วงหน้าจากก.ล.ต.นี้ ไม่ใช่ของใหม่ เพราะเริ่มมีมากขึ้นมาตั้งแต่ราวปี 2550 แล้ว แต่ที่ผ่านมาบริษัทที่ไม่ได้รับอนุญาตเหล่านี้มักจะใช้วิธีโทร.หาเหยื่อ อ้างว่าเป็นตัวแทนของบริษัทต่างชาติ และชักชวนให้ลงทุนซื้อขายสัญญาซื้อขายล่วงหน้าที่อ้างอิงสินค้าที่กำลังเป็นที่สนใจในตลาดไทยขณะนั้น เช่น ทองคำหรือน้ำมันดิบ เป็นต้น และเพื่อให้เหยื่อเกิดความเชื่อถือ ก็จะมีการเช่าออฟฟิศในย่านธุรกิจตกแต่งหรูๆ เพื่อให้เหยื่อมาเยี่ยมชมและเชื่อใจยอมเข้ามาลงทุนด้วย 
อย่างไรก็ตาม ในยุคไซเบอร์ที่ให้ความสะดวกในการซื้อขายสินค้าออนไลน์กันอย่างแพร่หลาย มิจฉาชีพเหล่านี้ก็ได้พัฒนารูปแบบการหลอกลวงโดยเปิดเป็นเว็บไซต์ให้เข้าไปลงทุนในสินค้าประเภทดังกล่าวได้อย่างสะดวกและง่ายดาย โดยเว็บไซต์ที่จัดทำขึ้นจะดูสวยงาม เป็นมืออาชีพ จนผู้ที่ถูกชักชวนให้ลงทุนพากันหลงเชื่อและเข้าไปติดกับ ซึ่งเมื่อนำเงินไปลงทุนด้วย ท้ายที่สุดก็ถูกเชิดเงินไป พร้อมกับเว็บไซต์ก็ปิดตัวลง หนีหายไปตามระเบียบค่ะ 
การสร้างเว็บไซต์หรูหราเช่นนี้ใช้เวลาและค่าใช้จ่ายน้อยมาก และสามารถปิดลงได้ภายในพริบตาแบบที่ตามหายังไงก็ไม่มีทางเจอ ยิ่งหากไม่ได้ลงทุนเปิดสถานประกอบการด้วยแล้ว ก็สามารถหนีหายไปได้อย่างรวดเร็ว จึงนับเป็นเทรนด์ที่เหล่ามิจฉาชีพกำลังนิยมเลยทีเดียวค่ะ
เทคนิคหลอกลวงเหนือชั้น
ลองมาดูเทคนิคที่บริษัทที่ไม่ได้รับอนุญาตเหล่านี้ใช้หว่านล้อมเพื่อให้เราหลงเชื่อกันค่ะ (ก.ล.ต.ได้ข้อมูลจากผู้ร้องเรียน/ผู้เสียหาย) เช่น หากท่านแสดงอาการลังเลที่จะตัดสินใจลงทุนโดยให้เหตุผลว่าไม่รู้จักบริษัทนี้ เขาก็จะอ้างว่า “เรามีบริษัทแม่อยู่ต่างประเทศ เป็นบริษัทใหญ่ ใครๆ ก็ยอมรับกันทั่วไปนะคะ” และจะบอกให้เข้าไปดูรายละเอียดของบริษัทได้ที่เว็บไซต์ที่ได้สร้างไว้แล้วอย่างสวยงาม เพียบพร้อมด้วยข้อมูลมากมายหลากหลายภาษา ดูแล้วน่าเชื่อถือว่าเป็นบริษัทที่ประกอบธุรกิจในหลายประเทศจริง เมื่อบวกกับคำสัญญาที่ (อ้าง) ว่าจะให้ผลตอบแทนสูงถึง 2030% ต่อปี ท่านก็เริ่มคล้อยตามแล้วค่ะ 
และแม้ท่านจะเคยรู้มาบ้างว่าต้องตรวจสอบเรื่องใบอนุญาตก่อนตัดสินใจลงทุน และถามไปว่า “คุณมีใบอนุญาตประกอบธุรกิจที่ถูกต้องหรือไม่” เขาก็จะอ้างว่า “เราเป็นบริษัทที่เป็นตัวแทนจากบริษัทแม่ที่มีใบอนุญาตจากต่างประเทศแล้ว จึงไม่จำเป็นต้องได้รับใบอนุญาตจากก.ล.ต.อีก” หรือ “เราได้รับใบอนุญาตจากกระทรวงพาณิชย์แล้วค่ะ” ซึ่งท่านอาจจะหลงเชื่อและไม่ได้ตรวจสอบเพิ่มเติมอีก
ต่อมาเขาจะให้ท่านโอนเงินลงทุนไปเข้าบัญชีบริษัทแห่งนั้น ขั้นต่ำๆ ก็เป็นจำนวนหลักหมื่นถึงหลักแสน หลังจากนั้นท่านก็จะได้รับ Username และ Password เพื่อใช้ในการ Login เข้าสู่เว็บไซต์ของบริษัทนั้นเพื่อเริ่มส่งคำสั่งซื้อขายด้วยตนเองได้เลย โดยในระยะแรก มิจฉาชีพก็จะแสดงตัวเลขในบัญชีว่ามีกำไรสูงถึงหลักพันบาท/วัน ในระหว่างนั้นก็จะชักชวนให้ท่านลงเงินเพิ่มอยู่เสมอ อ้างว่าจะได้กำไรก้อนใหญ่ขึ้น โดยอาจบอกว่า “ตอนนี้ราคาน้ำมันกำลังขึ้น ให้รีบลงเงินเพิ่ม เพื่อจะได้กำไรเพิ่ม” เป็นต้น เหยื่อหลายรายจึงวาดฝันว่าจะได้ผลกำไรก้อนใหญ่จากการลงทุนจึงลงเงินเพิ่มเข้าไปอีก 
เมื่อโอนเงินลงทุนไปให้บริษัทอีกสักสองสามครั้ง ก็จะเริ่มเห็นการขาดทุน แต่มิจฉาชีพจะยังคงหลอกล่อให้ลงเงินเพิ่มอีกเรื่อยๆ ด้วยเหตุผล เช่น “ตอนนี้ราคาน้ำมันผันผวน จึงขาดทุน แต่ถ้าไม่ลงเงินเพิ่มโดยเร็วอาจจะสูญเงินต้น” ซึ่งแม้ท่านอยากปิดบัญชีเอาเงินที่เหลือคืนทั้งหมด เขาก็จะบ่ายเบี่ยงไปเรื่อยๆ เช่น “ปิดบัญชีตอนนี้ไม่ได้ค่ะ ยังติดลบอยู่ ปิดวันนี้พี่จะไม่ได้เงินคืนเลยนะ เอาเงินมาเพิ่มดีกว่าค่ะ เดี๋ยวก็ได้กำไร” เมื่อทวงถามหนักเข้าก็ติดต่อไม่ได้เพราะปิดเว็บไซต์/ บริษัทหนีไป หรืออาจไปโผล่เป็นชื่อบริษัทใหม่ หลอกลวงผู้ลงทุนอื่นๆ ต่อไปอีก ส่วนท่านก็กลายเป็นเหยื่อที่ต้องสูญเงินนับแสนนับล้านบาท ต้องมาร้องเรียนกับก.ล.ต. หรือแจ้งความกับตำรวจให้ต้องเสียทั้งเงินทั้งเวลา
จะป้องกันตัวเองอย่างไร? 
ก่อนอื่นขอให้ฉุกคิดในเรื่องเหล่านี้เสมอ เมื่อมีคนโทร.มาชวนให้ลงทุนโดยเฉพาะอย่างยิ่งในทองคำหรือน้ำมันในต่างประเทศ
ความเสี่ยงน้อย ผลตอบแทนดี ไม่มีในโลก หากมีผู้ที่เสนอผลตอบแทนการลงทุนที่สูงกว่าดอกเบี้ยธนาคารมากจนแทบเป็นไปไม่ได้ เช่น วันละ 1020% แล้วอ้างว่าไม่มีความเสี่ยง จะต้องมีอะไรไม่ชอบมาพากลแน่นอน 
เว็บไซต์ดูดีไม่ได้การันตีว่าถูกกฎหมาย เว็บไซต์หลอกลวงนี้มักสร้างข้อมูลให้ดูน่าเชื่อถือ ข้อสังเกตง่ายๆ คือมักจะมีชื่อที่เกี่ยวข้องกับเงินๆ ทองๆ เช่น ABC bullion หรือ XYZ Cash หรือมีชื่อคล้ายคลึงกับบริษัทที่มีชื่อเสียงในต่างประเทศ เป็นต้น และจะไม่มีข้อมูลที่ระบุความเป็นมาของบริษัทหรือระบุตัวผู้บริหารที่ชัดเจนให้พอตามหาเจอได้เลย
ลงทุนง่ายเกินไป อาจเสียใจภายหลัง – วิธีการลงทุนง่ายๆ เพียงแค่โอนเงินลงทุนขั้นต่ำแล้วสามารถซื้อขายผ่านเว็บไซต์ได้เลย ดูไม่ชอบมาพากล เพราะในการลงทุนผ่านทางเว็บไซต์ หรือ Online กับโบรกเกอร์ที่ได้รับอนุญาตและตามขั้นตอนที่ถูกต้องนั้น จะต้องมีขั้นตอนการเปิดบัญชีและลงทะเบียนกับโบรกเกอร์ ต้องมีการตรวจสอบเอกสารหลักฐานต่างๆ เช่น บัตรประชาชนและสำเนาใบแจ้งรายการบัญชีธนาคาร (Bank State ment) ด้วย เป็นต้น ไม่ใช่โอนเงินกันเฉยๆ 
ดังนั้น สิ่งที่ควรทำคือ ตรวจสอบก่อนเสมอว่าบริษัทนั้นได้รับใบอนุญาตการประกอบธุรกิจหลักทรัพย์หรือสัญญาซื้อขายล่วงหน้าอย่างถูกต้องจากก.ล.ต.หรือไม่ (บริษัทต่างประเทศที่จะมาชักชวนคนไทยให้ลงทุน ก็ต้องได้รับอนุญาตจากก.ล.ต.) และต้องตรวจสอบให้แน่ใจถึงขอบเขตการประกอบธุรกิจที่ได้รับอนุญาตนั้นด้วย เช่น เขาสามารถติดต่อให้บริการกับผู้ลงทุนรายย่อยได้หรือไม่ เป็นต้น โดยตรวจสอบข้อมูลผ่าน www.sec.or.th หรือสอบถามกับเจ้าหน้าที่ รวมทั้งแจ้งเบาะแสหากพบการกระทำผิดในลักษณะนี้ได้ที่ SEC help center 022636000 สุดท้ายนี้ขอฝากให้ทุกท่านลงทุนอย่างมีสติทุกครั้ง สวัสดีค่ะ